Istrati compartia els ideals esquerrans de Rolland i, com ell, admirava la Revolució bolxevic. El 1927, coincidint amb el desè aniversari de la Revolució d'Octubre, va visitar la Unió Soviètica i va quedar profundament desil·lusionat. Durant la primera part del seu viatge va estar acompanyat per l'ambaixador rus a França Christian Rakovski (que, posteriorment, sofriria represàlies per la seva oposició a Ióssif Stalin). Istrati va conèixer bona part de la zona europea de la Unió Soviètica i va assistir a les celebracions revolucionàries de Moscou i Kíev. A Moscou va coincidir amb qui, amb el temps, serà un dels seus millors amics, l'escriptor grec Nikos Kazantzakis. Istrati va expressar a Victor Serge el seu desig d'obtenir la nacionalitat soviètica. Serge i Kazantzakis van escriure a Stalin expressant-li aquesta sol·licitud, però la seva carta no va rebre contestació.